REGOLAMENT TAL-KUMMISSJONI (KE) Nru 409/2007
tas-16 ta’ April 2007
li jibdel l-Annessi I u II tar-Regolament tal-Kunsill (KE) Nru 673/2005 li jistabbilixxi d-dazji doganali addizzjonali fuq l-importazzjonijiet ta’ ċerti prodotti li joriġinaw mill-Istati Uniti ta' l-Amerika
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 673/2005 tal-25 ta' April 2005 li jistabbilixxi d-dazji doganali addizzjonali fuq l-importazzjonijiet ta' ċerti prodotti li joriġinaw mill-Istati Uniti ta' l-Amerika (1), u b'mod partikolari l-Artikolu 3 tiegħu,
Billi:
(1)
B’konsegwenza tal-falliment min-naħa ta’ l-Istati Uniti biex iġġib l-Att dwar il-Kumpens għall-Persistenza tad-Dumping u għaż-Żamma tas-Sussidji (CDSOA) konformi ma' l-obbligi tagħha taħt il-ftehimiet tad-WTO, ir-Regolament (KE) Nru 673/2005 impona dazju doganali addizzjonali ad valorem ta' 15 % fuq l-importazzjonijiet ta’ ċerti prodotti li joriġinaw mill-Istati Uniti ta’ l-Amerika mill-1 ta’ Mejju 2005. Skond l-awtorizzazzjoni tad-WTO biex tissospendi l-applikazzjoni ta’ konċessjonijiet lill-Istati Uniti, il-Kummissjoni kull sena għandha tirranġa l-livell ta’ sospensjoni għal-livell ta' tixjin jew ħsara kkawżat mis-CDSOA lill-Komunità f’dak il-waqt.
(2)
Il-ħlasijiet tas-CDSOA għall-aktar sena riċenti li għaliha hemm data disponibbli għandhom x’jaqsmu mad-distribuzzjoni ta' dazji anti-dumping u ta' kontrobilanċ miġbura matul is-Sena Fiskali 2006 (mill-1 ta' Ottubru 2005 sat-30 ta' Settembru 2006). Fuq il-bażi tad-data ppublikata mill-Ħarsien tad-Dwana u Fruntieri ta' l-Istati Uniti, il-livell ta' tixjin jew ħsara kkawżat lill-Komunità huwa kkalkulat li jammonta għal 81,19 miljun Dollaru Amerikan.
(3)
Billi l-livell ta’ tixjin jew ta’ ħsara u għaldaqstant ta’ sospensjoni żdied, l-ewwel 32 prodott fuq il-lista ta’ l-Anness II għar-Regolament (KE) Nru 673/2005 kif emendati bir-Regolament tal-Kummissjoni (KE) Nru 632/2006 għandhom jiżdiedu mal-lista ta’ l-Anness I għal dak ir-Regolament.
(4)
L-effett ta' dazju addizzjonali ta’ importazzjoni ta’ 15 % ad valorem fuq importazzjonijiet mill-Istati Uniti tal-prodotti fl-Anness I emendat jirrappreżenta, fuq sena, valur ta’ kummerċ li ma jaqbiżx il-81.19-il miljun Dollaru Amerikan.
(5)
L-Artikoli 6(1) u 6(2) tar-Regolament (KE) Nru 673/2005 fihom eżenzjoni speċifika mid-dazju addizzjonali fuq l-importazzjoni. Billi l-applikabilità ta' dawk l-eżenzjonijiet tiddependi fuq ċerti kondizzjonijiet li għandhom jintlaħqu qabel id-dħul fis-seħħ jew fid-data ta’ l-applikazzjoni tar-Regolament (KE) Nru 673/2005, l-eżenzjonijiet ma jistgħux fil-prattika japplikaw għall-importazzjonijiet tat-32 prodott li issa żdiedu mal-lista fl-Anness I. Għalhekk għandhom jiġu adottati dispożizzjonijiet speċifiċi biex dawn l-eżenzjonijiet isiru effettivi għall-importazzjonijiet ta' dawk il-prodotti.
(6)
Biex tiġi evitata l-evażjoni tad-dazju addizzjonali, dan ir-Regolament għandu jidħol fis-seħħ fid-data tal-pubblikazzjoni tiegħu.
(7)
Il-miżuri msemmija f'dan ir-Regolament huma fi qbil ma' l-opinjoni tal-Kumitat tar-ritaljazzjoni kummerċjali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 673/2005 huwa sostitwit bl-Anness I ta' dan ir-Regolament.
Artikolu 2
L-Anness II tar-Regolament (KE) Nru 673/2005 huwa sostitwit bl-Anness II ta' dan ir-Regolament.
Artikolu 3
1. Il-prodotti li għalihom liċenzja ta' importazzjoni b'eżenzjoni minn, jew tnaqqis ta' dazju, ġiet maħruġa qabel id-data tad-dħul fis-seħħ ta' dan ir-Regolament m'għandhomx ikunu soġġetti għad-dazju addizzjonali sakemm ikunu klassifikati taħt wieħed mill-kodiċijiet NM li ġejjin (2): 4803 00 31, 4818 30 00, 4818 20 10, 9403 70 90, 6110 90 10, 6110 19 10, 6110 19 90, 6110 12 10, 6110 11 10, 6110 30 10, 6110 12 90, 6110 20 10, 6110 11 30, 6110 11 90, 6110 90 90, 6110 30 91, 6110 30 99, 6110 20 99, 6110 20 91, 9608 10 10, 6402 19 00, 6404 11 00, 6403 19 00, 6105 20 90, 6105 20 10, 6106 10 00, 6206 40 00, 6205 30 00, 6206 30 00, 6105 10 00, 6205 20 00 u 9406 00 11.
2. Prodotti li jista' jiġi pruvat li huma diġà fir-rotta lejn il-Komunità fid-data ta' l-applikazzjoni ta' dan ir-Regolament, u li d-destinazzjoni tagħhom ma tistax tinbidel, m'għandhomx ikunu soġġetti għad-dazju addizzjonali sakemm ikunu klassifikata taħt wieħed mill-kodiċijiet NM li ġejjin (3): 4803 00 31, 4818 30 00, 4818 20 10, 9403 70 90, 6110 90 10, 6110 19 10, 6110 19 90, 6110 12 10, 6110 11 10, 6110 30 10, 6110 12 90, 6110 20 10, 6110 11 30, 6110 11 90, 6110 90 90, 6110 30 91, 6110 30 99, 6110 20 99, 6110 20 91, 9608 10 10, 6402 19 00, 6404 11 00, 6403 19 00, 6105 20 90, 6105 20 10, 6106 10 00, 6206 40 00, 6205 30 00, 6206 30 00, 6105 10 00, 6205 20 00 u 9406 00 11.
Artikolu 4
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta’ Mejju 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ April 2007.